BTW-verhoging: ANC maak seker arm mense betaal vir foute, sê MaimaneMmusi Maimane, leier van die DA (Foto: ANA) Mmusi Maimane, leier van die Demokratiese Alliansie, het aan sy lede gesê die verhoging in BTW is die ANC se manier om seker te maak dat arm mense vir hul foute betaal en dat staatsgeld geplunder kan word. Maimane het meer as ŉ honderd lede van die DA toegespreek, wat Dinsdag na die tesourie opgeruk het om die BTW-verhoging, wat deur die voormalige minister van finansies Malusi Gigaba aangekondig is, teen te staan. Die BTW-verhoging van 14% na 15% tree volgende maand in werking. “Ons verwerp die regering se planne om te vergoed vir hul spandabelrigheid en hebsug deur die arm mense selfs nog meer te belas. Ons verwerp die argument dat die enigste manier, om ons uit dié finansiële verknorsing te help, ŉ hoër BTW-koers en hoër brandstofheffing is,” het Maimane gesê. Volgens hom sal die BTW-verhoging mense teiken wat die grootste deel van hul inkomste aan kos en vervoer spandeer. Hy het gesê die regering het nie alle moontlikhede ondersoek om geld te bespaar nie. “Die antwoord lê daarin om die luukshede uit te sny. Ons moet uitgawes besnoei wat ons nie kan bekostig nie.” Maimane het gesê die regering is in ŉ posisie om bykomende inkomste te genereer deur sommige staatsbeheerde ondernemings te verkoop en die kabinet te verklein. “Ons het een van die grootste kabinette in die wêreld en ons het byna die grootste hoeveelheid internasionale besendings ter wêreld. Waarom? Want dit is hoe die ANC hul kaders vergoed. Ministers, adjunkministers, ambassadeurs en al die ander poste wat deur hierdie yslike regering geskep is. Dit is alles deel van ŉ buitensporige lojaliteitskema. “Die waarheid is, ons het die helfte van hulle nie nodig nie. Ons kan begin deur die paar laaste Gupta-ministers af te dank, soos Malusi Gigaba en Bathabile Dlamini. Ons kan ons kabinet verklein tot 15 ministeries en ons kan ons internasionale besendings tot 69 besnoei. Dit alleen sal al R18 miljard bespaar.”